תמר הוכשטטר

תמר הוכשטטר (נולדה באפריל 1985) היא יוצרת לילדים. סופרת ילדים, מאיירת, עורכת ויוצרת פודקאסטים ישראלית.

 ביוגרפיה 

הוכשטטר נולדה וגדלה במצפה הילה שבגליל המערבי. מגיל צעיר עסקה בכתיבה ואיור, שירה ומשחק.

בשנת 1998, בהיותה בת 13, העלתה הצגת יחיד בפסטיבל עכו, ההצגה הייתה אופרטה קצרה אותה כתבה וביצעה עם בובה. הייתה הסולנית בלהקת הרוק המתקדם "ברוואז'". בשנת 2003 התגייסה לגלי צה"ל, ושירתה ככתבת במחלקת החדשות. במקביל ערכה תוכניות דוקומנטריות. בין היתר ערכה והגישה את תוכנית הרדיו השבועית לילדים "תיבה מזמרת" בגלי צה"ל, יחד עם סתיו פלטי נגב. זכתה בפרס מפקד גל"צ לתוכנית הדוקומנטרית הטובה ביותר.

אחרי שחרורה מצה"ל נכנסה לעולם ספרות הילדים כמאיירת, מבקרת ובהמשך גם סופרת ועורכת. למדה במחלקה לתקשורת חזותית בירושלים. באותן שנים הייתה הסולנית בלהקת הג'אז הצועני "ג'ופסיס". בשנת 2010 הייתה ממייסדי כתב העת המקוון 'הפנקס' (יחד עם יותם שווימר). את פרסומי כתב העת השבועיים ליוו כנסים שנתיים עבור קהילת ספרות הילדים בישראל. בשנת 2014 הובילה עבור המדיטק בחולון מחקר בנושא "ספריית העתיד". בהמשך גם פיתחה והעבירה קורסים בנושא "ספרני קהילה" שביקשו להפוך את הספרייה הישובית והשכונתית למרכז תרבות מקומי. בשנת 2018 נכנסה לתפקיד עורכת ספרות הנוער בהוצאת כנרת זמורה דביר, ובשנת 2020 עברה להיות עורכת ראשית של ספרי הילדים והנוער בהוצאת עם עובד, תפקיד אותו מילאה עד שנת 2025. במקביל הוכשטטר כותבת ומאיירת ספרי ילדים. עד חודש יוני 2025 ראו אור שמונה ספרים מפרי עטה, בהוצאות "עם עובד", "כנרת", "טל-מאי" ו"מטר".

בשנת 2023 יצרה (יחד עם סתיו פלטי נגב) את הסכת הילדים של "הארץ", הסכתוס, בו היא מדובבת את הדמות 'נאדה'. עד כה יצאו שתי עונות להסכת. מלבד הסכתוס הוכשטטר יצרה סיפורים מוזיקליים לילדים עם המוזיקאים "פוציםפוצים" ואודי רז.

בוגרת המחלקה לתקשורת חזותית ב"בצלאל" ובעלת תואר שני (בהצטיינות) ב"מחקר תרבות הילד והנוער" מאוניברסיטת תל אביב.

 מספריה 
 כרובינה, מטר, 2012
 דונו והדברים הבלתי רגילים שקרו לו, כנרת, 2018
 לא תמצאו אותי, טל־מאי וידיעות ספרים, 2018
 דונו מגלה מה דביק ומה מצחיק, כנרת, 2019
 דונו וחיבת: ליל הצפרדעים, כנרת, 2022
 שוליית הקוסמת, עם עובד
 והחתולה, עם עובד וספריית פיג'מה, 2024
 אבינעם וזיגי בירח הקרח, עם עובד, 2025

 פרסים 
 פרס רמת גן לספרות על הספר 'כרובינה'מנימוקי הפרס: "על דרך ביטוי הרגשות, עולמה הפנימים של הילדה בקסם של ילדות מצאנו אותה ראויה לפרס רמת-גן לספרות"
 פרס שרת התרבות על שם דבורה עומר על הספר 'דונו והדברים הבלתי רגילים שקרו לו'מנימוקי הפרס: "כשרונה של המחברת למזג בין הקלאסי לעכשווי ניכר בעיקר בלשון העשירה ועם זאת הטבעית והמחויכת של הספר. נמעניו של הספר זוכים לקריאה שטעם של ספרות אמת בליבה, ואנחנו הקוראים הבוגרים, זוכים לפגוש שוב את ילדותינו"
 פרס דליה סיגן למצוינות ברדיו על הגרסה המוזיקלית של 'אבינעם וזיגי בירח הקרח'.מנימוקי הפרס: "מדובר בהסכת סיפורי לילדים, צבעוני וערוך בקפידה, שלוקח מאזינים רכים לעולמות קסומים מתוך חוויה איכותית ועמוקה. זהו הסכת פשוט אך מושקע, מוקפד ואינטליגנטי, שסוחף לעולמות הדמיון ומאפשר חוויה שוות ערך לקריאה איכותית דרך מדיום האודיו"

 חיים אישיים 
הוכשטטר נשואה ואם לשניים, מתגוררת ברמת גן.

 קישורים חיצוניים 
 האתר הפרטי של הוכשטטר
 אתר הסכתוס



 ראיון עם ראם שרמן בפודקאסט גיקונומי 9 בפברואר 2025
 ראיון וידאו בספרייה הלאומית: רומן ישראלי. מפגש ראשון: על ספרי הילדים של מאיר שלו, יובל אביבי משוחח עם תמר הוכשטטר

 הערות שוליים 

2025 06
קטגוריה:בוגרות בצלאל
קטגוריה:בוגרות אוניברסיטת תל אביב
קטגוריה:סופרות ישראליות
קטגוריה:מאיירות ישראליות
קטגוריה:מגישות פודקאסטים ישראליות
קטגוריה:סגל גלי צה"ל
קטגוריה:מועצה אזורית מעלה יוסף: אישים
קטגוריה:רמת גן: אישים
קטגוריה:ישראליות שנולדו ב-1985